OBH 308/1998.
Az állampolgári jogok országgyűlési biztosának jelentése
Előadó: Dr.Gáspárné Dr. Pere Katalin 

Az eljárás megindítása

A panaszos segítségért fordult az állampolgári jogok országgyűlési biztosához, mert véleménye szerint a 709-32062-7. törzsszámon folyósított nyugdíjából, tartásdíj címén többet vont le a Nyugdíjfolyósító Igazgatóság, mint amit a bíróság elrendelt. Megkeresésére választ nem kapott. 

Érintett alkotmányos jogok

Szociális biztonsághoz való jog (Alk. 70/E. § (1)-(2) bek.)

Alkalmazott jogszabályok

A bírósági végrehajtásról szóló 1994. évi LIII. törvény (Vht.) 

Megállapított tényállás

A panaszos részére a Borsod-Abaúj-Zemplén Megyei Nyugdíjbiztosítási Igazgatóság Ózdi Kirendeltsége 15-1540/96/05. számon, 1996. június 10-én kelt határozatával (az 1996. június 4-én benyújtott igény alapján) 1995. december  1-jétől visszamenőleg rendszeres szociális járadékot állapított meg. A határozat foganatosításáról a Nyugdíjfolyósító Igazgatóság 1996. június 13-án intézkedett.

Az 1996. június 26-án beérkezett (1991. május 21-én kiállított) Munkáltatói Igazoló Lap szerint a panaszos havi 20 százalék, minimum  760.- Ft gyermektartásdíj fizetésére kötelezett. A hátralékos tartásdíj 12.058.- Ft volt. Tekintettel arra, hogy a munkaviszony megszűnése (1992. május 3.) és a járadék megállapítása közötti időtartam az egy évet meghaladta - a Nyugdíjfolyósító Igazgatóság a MIL-lapon kívül nem rendelkezett sem megállapító, sem megszüntető bírói ítélettel - ezért a rendszeres szociális járadék 33 %-át levonta és letétbe helyezte a Vhr. 79. §-ában előírt készfizető kezesi felelősségére tekintettel. Ezzel egyidőben a Nyugdíjfolyósító Igazgatóság tájékoztatta a panaszost és felkérte az ítélet megküldésére. A Nyugdíjfolyósító Igazgatósághoz beérkezett 1997. július 10-én jogerőre emelkedett az Ózdi Városi Bíróság 2.P.20776/1976. sz. végzése alapján 1997. augusztus 1-jétől a levonást megszüntette, a letétként kezelt 57.717.- Ft-ból a 12.058.- Ft hátralékos gyermektartásdíjat a kedvezményezettnek, a különbözetet a panaszosnak kiutalta. A panaszost a Nyugdíjfolyósító Igazgatóság 1997. szeptember 22-én és 1998. március 25-én tájékoztatta. A melléklet tartalmazza az ellátás folyósításával és utalásával összefüggő, a Nyugdíjfolyósító Igazgatóság által készített elszámolást, valamint a 36.636-12/szoc./96. letiltási rendelvényre eszközölt levonást is.

A fenti tényállás alapján az állampolgári jogok országgyűlési biztosa alkotmányos jogsérelmet nem állapított meg, a vizsgálatot lezártnak tekinti.

Budapest, 1998. május 13.

Gönczöl Katalin